32011R0785
L 203/10
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 785/2011
od 5. kolovoza 2011.
o izmjeni Uredbe Vijeća (EZ) br. 73/2009 u pogledu maksimalne zajamčene površine za koju se može dodijeliti premija za proteinske usjeve
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 81. stavak 3.,
budući da:
(1)
Članak 81. stavak 1. Uredbe (EZ) br. 73/2009 određuje maksimalnu zajamčenu površinu za koju se može dodijeliti premija za proteinske usjeve.
(2)
Članak 81. stavak 3. Uredbe (EZ) br. 73/2009 određuje da ako država članica odluči u skladu s člankom 67. uključiti premiju za proteinske usjeve u program jedinstvenih plaćanja, Komisija će smanjiti maksimalnu zajamčenu površinu iz članka 81. stavka 1. razmjerno području koje odgovara iznosu za proteinske usjeve namijenjenom za predmetnu državu članicu iz Priloga XII.
(3)
Danska, Grčka, Luksemburg, Nizozemska, Austrija, Finska, Švedska i Ujedinjena Kraljevina, osim Engleske, odlučili su uključiti premiju za proteinske usjeve u program jedinstvenih plaćanja.
(4)
Članak 81. stavak 1. Uredbe (EZ) br. 73/2009 potrebno je stoga na odgovarajući način izmijeniti.
(5)
Mjere predviđene u ovoj Uredbi u skladu su s mišljenjem Upravljačkog odbora za izravna plaćanja,
DONIJELA JE OVU UREDBU:
Članak 1.
Članak 81. stavak 1. Uredbe (EZ) br. 73/2009 zamjenjuje se sljedećim:
„1. Maksimalna zajamčena površina za koju se može dodijeliti premija za proteinske usjeve je 1 505 056 ha.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. kolovoza 2011.